古風壽九十
作者：熊禾
朝代：宋

paragraphs: 百年九十多，百里九十半。
我持千歲樽，祝公椿松算。
憶昔釣璜叟，桓桓鷹揚旦。
是時年未百，一出戡禍亂。
丹書佐太平，樹立更明煥。
又思淇澳翁，盛德爲世冠。
懿戒亦何年，耄境若童草。
前公十年期，丹扆隆簡眷。
太公出爲將，遠業俟時奮。
後公更五年，進德當不倦。
武公入爲相，蒼生副深願。
昭代儒老成，碩望孚衆觀。
百年未爲多，名節千載看。
后皇啟昌運，萬一效裨贊。